Valli Ilvik

Valli Ilvik (1. aprill 1951 – 3. märts 2022) oli eesti dirigent, koorijuht, muusikapedagoog, akordionist ja kultuurikorraldaja. 

Ilvik oli mitme laulupeo üldjuht, Peipsi-äärsete maakondade laulupeo idee autor, Eesti Segakooride Liidu (ESL) loomise idee autor ja asutajaliige, juhatuse liige ja muusikajuht. 2020. aasta sügisel valis ESL ta oma auliikmeks.

Elulugu 
Ta lõpetas Tartu I Muusikakooli Ülo Lillese (1939–2008) õpilasena, 1970 Tartu Heino Elleri nimelise Muusikakooli, olles õppinud Uno Arro ja Roland Laasmäe käe all ja 1975 Tallinna Riikliku Konservatooriumi Uno Järvela klassis, konsultandiks Gustav Ernesaks, akordioni alal oli tema juhendajaks Venda Tammann.

Valli Ilvik on olnud Jaan Tombi nimelise Kultuuripalee poistekoori koormeister (1970–1975), Estonia teatri koormeister (1974–1975), EPA vilistlaskoori juht (alates 1986), Tartu Üliõpilassegakoori ja Juhan Simmi nimelise meeskoori dirigent, Tartu Pauluse koguduse segakoori dirigent (1995–1997), Vabariikliku Koorijuhtide Segakoori dirigent (1997–2001), Luunja Kergemuusikakoori asutaja ja dirigent (alates 2003) ning segakoori Vanemuine dirigent (1998–2000 ja 2007–2022). 

Valli Ilviku algatusel moodustati 1994 Tartus Eesti Segakooride Liit (ESL) ja ta oli selle eesotsas 2005. aastani.

Koos Kuno Arenguga pani ta kokku ESLi Segakoori, mis moodustati iga maakonna kvartettidest, koor kandis ette suurvorme, esines kontsertidel ja konkurssidel.

Valli Ilvik oli ka ESLi häälekandja ajalehe Laulukuller toimetaja ja artiklite autor, seda lehte ilmus 29 numbrit. 

Ilvik oli Eesti segakooride laulupidude peadirigent (1993 Elvas, 1996 Põlvas, 1998 Tartus ja 2001 Võrus). 

Aastal 2009 algatas Ilvik Tartu Laulupeomuuseumi juures sarja „Kes sa oled?“, kus tutvustas ja vestles tuntud dirigentide, heliloojate ja teiste kultuuritegelastega.

Jakob Hurda mälestuseks on Valli Ilviku eestvedamisel toimunud mitmeid suurüritusi nii Eestis kui ka mujal (viimati 2020. aasta veebruaris Peterburi Jaani kirikus). 

Valli Ilvik on juhendanud mitmeid ansambleid ja loomingulisi kooslusi (WanSel, Kobedad, Plaan B jt), korraldanud lugematul arvul koorikontserte ja -üritusi, olnud aktiivne laulupeoliikumise toetaja ja arendaja. Ta on olnud ka Tartu Rajooni Kultuurimaja kunstiline juht.

Aastal 2014 andis Tartu linnavalitsus välja mahuka juubeliraamatu "Miina Härma 150 : enne ja nüüd", mille üks koostajatest oli Valli Ilvik. 
Lisaks on ta koostanud raamatu Vanemuise kooride 150 aastasest ajaloost ("Ühist rada tallates /fakte ja mõtisklusi/ : eilne Laulu- ja Mänguselts "Wanemuine", 1865, Tartu. Tänane Segakoor "Vanemuine" ja Vanemuise Seltsi Meeskoor", 2016). 
Tema sulest on ilmunud mitmed brošüürid Eesti kultuurikandjatest: Lydia Koidula, Aleksander Läte, Juhan Simm, Eduard Tubin. 

25 aasta jooksul on Valli Ilvik olnud Miina Härma Muusikapäevade kunstiline juht. 

Ilvik on kaasa löönud Tartu õpetajate kvintetis Derpt, juhatanud Eesti Noorte Akordioniorkestrit, Tartu Akordioniorkestrit, Läti-Leedu-Eesti õpetajate orkestrit, korraldanud Eestis rahvusvahelisi akordionimuusika pidustusi ja välja andnud ajalehte AkordionFest. 

Valli Ilviku kui Tartu Maavalitsuse kultuuriosakonna juhataja eestvedamisel sai alguse Peipsiäärsete maakondade laulupidu. Aastal 2004 oli ta ESTO päevade kaaskorraldaja Riias.

Viited

Eesti dirigendid
Eesti koorijuhid
Eesti muusikapedagoogid
Eesti akordionistid
Eesti kultuurikorraldajad
Eesti Muusika- ja Teatriakadeemia vilistlased
Uspenski kalmistule maetud
Sündinud 1951
Surnud 2022